**DĖL PRITARIMO PASIRAŠYTI TRIŠALĘ BENDRADARBIAVIMO SUTARTĮ**

2020 m. rugsėjo 25 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi ir 20 straipsnio 2 dalies 12 punktu, Rokiškio rajono savivaldybės vardu sudaromų sutarčių pasirašymo tvarkos aprašu, patvirtintu Rokiškio rajono savivaldybės tarybos 2019 m. balandžio 26 d. sprendimu Nr. TS-109 „Dėl Rokiškio rajono savivaldybės vardu sudaromų sutarčių pasirašymo tvarkos aprašo patvirtinimo“, Rokiškio rajono savivaldybės taryba n u s p r e n d ž i a:

1. Pritarti trišalės bendradarbiavimo sutarties pasirašymui (pridedama).

2. Įgalioti Rokiškio rajono savivaldybės merą Ramūną Godeliauską pasirašyti sprendimo 1 punkte nurodytą bendradarbiavimo sutartį.

3. Pavesti Rokiškio rajono savivaldybės administracijai vykdyti trišalės sutarties įsipareigojimus ir atlikti visus kitus veiksmus, susijusius su susitarimo įgyvendinimu.

Šis sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Danutė Kniazytė

Rokiškio rajono savivaldybės tarybai

**DĖL TEIKIAMO SPRENDIMO PROJEKTO „DĖL PRITARIMO PASIRAŠYTI TRIŠALĘ BENDRADARBIAVIMO SUTARTĮ“ AIŠKINAMASIS RAŠTAS**

**Parengto sprendimo projekto tikslai ir uždaviniai.**

Sprendimo projekto tikslas ir uždaviniai – pritarti trišalės bendradarbiavimo sutarties pasirašymui; įgalioti savivaldybės merą pasirašyti sutartį; pavesti Rokiškio rajono savivaldybės administracijai vykdyti trišalės sutarties įsipareigojimus ir atlikti visus kitus veiksmus, susijusius su sutarties įgyvendinimu.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymas, Rokiškio rajono savivaldybės vardu sudaromų sutarčių pasirašymo tvarkos aprašas, patvirtintas Rokiškio rajono savivaldybės tarybos 2019 m. balandžio 26 d. sprendimu Nr. TS-109.

**Sprendimo projekto esmė.**

Sutarties projektą parengė Vytauto Didžiojo universiteto darbuotojai. Šią sutartį universitetas pridės prie Projekto paraiškos finansavimui gauti.

Sutarties šalys – Rokiškio rajono savivaldybė (toliau – Steigėjas), Rokiškio r. Juodupės gimnazija (toliau – Švietimo teikėjas) ir Renata Šinkūnienė (toliau – Mokytojas). Šios Sutarties objektas – Šalių bendradarbiavimas, siekiant abipusiai naudingų tikslų, sudarant sąlygas Mokytojui Vytauto Didžiojo universitete įgyti aukštojo mokslo kvalifikaciją ar jos dalį (suteikiant pedagogines ir (ar) dalykines kompetencijas, reikalingas jam tolimesniam darbui švietimo sektoriuje). Mokytojas kvalifikaciją tobulina universitete pagal universiteto vidaus teisės aktais patvirtintą programą, atitinkančią Aprašo reikalavimus.

Šia Sutartimi Rokiškio rajono savivaldybė įsipareigoja:

1. Projekto vykdymo laikotarpiu ir 2 metus po Projekto pabaigos užtikrinti Mokytojui darbo vietą Švietimo teikėjo įstaigoje, jeigu Projektui įgyvendinti bus skirtas finansavimas

2. Bendradarbiauti su Mokytoju, Švietimo teikėju ir universitetu visą Projekto įgyvendinimo laikotarpį.

3. Esant poreikiui, Steigėjo interneto svetainėje ar kitomis Šalių atskirai aptartomis komunikacinėmis priemonėmis, viešinti su Projekto įgyvendinimu susijusias veiklas.

Šia Sutartimi Rokiškio r. Juodupės gimnazija įsipareigoja:

1. Sudaryti sąlygas Mokytojui tobulinti kvalifikaciją universitete.

2. Projekto vykdymo laikotarpiu ir 2 metus po Projekto pabaigos užtikrinti Mokytojui darbo vietą savo įstaigoje, jeigu Projektui įgyvendinti bus skirtas finansavimas.

3. Bendradarbiauti su Mokytoju, Steigėju ir universitetu visą Projekto įgyvendinimo laikotarpį. Iki Projekto vykdymo pradžios Universitetui pateikti šios Sutarties kopiją.

4. Esant poreikiui, Švietimo teikėjo interneto svetainėje ar kitomis Šalių atskirai aptartomis komunikacinėmis priemonėmis, viešinti su Projekto įgyvendinimu susijusias veiklas.

Šia Sutartimi Mokytojas įsipareigoja:

1. Tobulinti kvalifikaciją universitete pagal universiteto vidaus teisės aktais patvirtintą programą, atitinkančią Aprašo reikalavimus.

2. Pateikti kartu su šia Sutartimi vyskupijos katechetikos centro pažymą, kad neturi kliūčių gauti kanoninį siuntimą, kai siekiama įgyti katalikų tikybos mokytojui reikiamą kvalifikaciją.

3. Kvalifikacijos tobulinimo metu laikytis universiteto vidaus teisės aktų reikalavimų.

4. Projekto įgyvendinimo laikotarpiu ir ne mažiau nei 2 metus po Projekto pabaigos dirbti Švietimo teikėjo įstaigoje, jeigu Projektui įgyvendinti bus skirtas finansavimas.

**Galimos pasekmės, priėmus siūlomą tarybos sprendimo projektą:**

**teigiamos** – atrinktam kandidatui (1) finansuotos aukštojo mokslo studijos suteikiant katalikų tikybos mokytojo kvalifikaciją Vytauto Didžiojo universitete.

**neigiamos** – Sutartis nebus įgyvendinama, jei universiteto projektas nebus finansuotas.

**Kokia sprendimo nauda Rokiškio rajono gyventojams.**

Kuriamos sąlygos ir paskatos mokymuisi visą gyvenimą, plėtojamos formaliojo ir neformaliojo mokymosi galimybės rajone.

**Finansavimo šaltiniai ir lėšų poreikis**.

Universitetui gavus finansavimą vykdyti Projektą, Mokytojo kvalifikacijos kėlimo išlaidos bus padengiamos iš 2014–2020 metų Europos Sąjungos fondų investicijų veiksmų programos 9 prioriteto „Visuomenės švietimas ir žmogiškųjų išteklių potencialo didinimas“ 09.4.2-ESFA-K-714 priemonės „Formaliojo ir neformaliojo mokymosi galimybių plėtra.“

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos Korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Vyriausioji specialistė Danutė Kniazytė